Այսօր ճամբարների է վերածված նաեւ մեր լրագրողական դաշտը: Մի մասը մյուսին չի ընդունում, պիտակավորում է, ստեղծվել են թշնամական հարաբերություններ: Այն, որ շատ լրագրողներ այսօր դադարել են լրագրող լինելուց, հատկապես երեւում է տպագիր մամուլում: Այդ լրագրողներն արդեն ոչ միայն քարոզիչ են, այլեւ վերածվել են քաղաքական գործիչների: Այսինքն` պայքարում են քաղաքական այս կամ այն գործը հաջողեցնելու համար: Հետեւաբար, իրենց հայացքն ուղղված է ոչ թե հասարակությանը, այլ քաղաքական գործիչներին: Նրանք են լրագրողին ինֆորմացիա, փող եւ ուղղություն տալիս: Անկախության շրջանում երեւի թե մեր մամուլն իր ձեւով դարձել է ավելի բազմաբնույթ, բայց բովանդակությամբ ապրել է հետընթաց: